Man sterf toe motor teen boom bots; nog 1 beseerFoto: Verskaf. ŉ 21-jarige man is dood en nog een, ook 21, is ernstig beseer toe die motor waarin hulle gery het teen ŉ boom gebots het. Die voorval het Sondag kort ná 00:00 in Rossini Boulevard in Vanderbijlpark plaasgevind. Nick Dollman, woordvoerder van Netcare 911, het gesê dit blyk dat die motor van die pad beweeg het en teen ŉ boom gebots het. “Die bestuurder van die motor het reeds beswyk aan sy ernstige beserings toe paramedici by die toneel opgedaag het. Die brandweer is na die toneel ontbied en het meganiese toerusting gebruik om die jong man in die passasiersitplek uit die wrak te bevry,” het Dollman verduidelik. Volgens Dollman is die passasier op die toneel aan ŉ asemhalingsmasjien gekoppel en per mediese helikopter na ŉ Johannesburgse hospitaal gehaas vir dringende mediese behandeling. Die polisie ondersoek die voorval.